題從伯舍人道正里南園
作者：劉得仁
朝代：唐

paragraphs: 帝里餘新第，朱門面碧岑。
曙堂增爽氣，喬木動清陰。
直去親瑤陛，朝迴在竹林。
風流才子調，好尚古人心。
薜荔遮窗暗，莓苔近井深。
禮無青草隔，詩共白衣吟。
軒靜留孤鶴，庭虛到遠砧。
掩關裁鳳詔，開鏡理瓊簪。
種植今如此，塵埃永不侵。
雲奔投刺者，日日待爲霖。